૨૩ વખતની ગ્રાન્ડ સ્લેમ ચેમ્પિયન સેરેના વિલિયમ્સે પૂર્વ નંબર વન કેરોલિના પ્લિસ્કોવાને પરાજય આપી સેમિફાઇનલમાં પ્રવેશ મેળવી લીધો છે પરંતુ ગત વર્ષની ચેમ્પિયન સ્લોએન સ્ટીફન્સનો પરાજય થતાં બહાર થઈ ગઈ છે. સેરેના વિલિયમ્સે ચેક ગણરાજ્યની કેરોલિના પ્લિસકોવાને છેલ્લી ૧૩ પૈકી ૧૦ ગેમમાં જીત મેળવી ૬-૪, ૬-૩થી વિજય મેળવ્યો હતો. સેરેના અને પ્લિસ્કોવા બે વર્ષ પહેલાં અહીં ૨૦૧૬માં ટકરાયા હતા જ્યાં સેરેનાનો પરાજય થયો હતો. સેરેનાનો આ વર્ષે ટોપ-૧૦માં સામેલ ખેલાડી સામે પ્રથમ વિજય હતો. સેમિફાઇનલમાં સેરેના વિલિયમ્સનો સામનો લેટવિયાની અનાસ્તાસિયા સેવાસ્તોવા સામે થશે. સેવાસ્તોવાએ ગત વર્ષની ચેમ્પિયન સ્લોએન સ્ટીફન્સને ૬-૨, ૬-૩થી હરાવી અંતિમ ચારમાં સ્થાન બનાવ્યું હતું. ઉલ્લેખનીય છે કે, ગત વર્ષે સ્લોએન સ્ટીફન્સે યુએસ ઓપનની ક્વાર્ટર ફાઇનલમાં સેવાસ્તોવાને પરાજય આપી બહાર કરી હતી. હવે સેવાત્સોવાએ આ જીત સાથે પ્રથમ વખત યુએસ ઓપનની સેમિમાં પ્રવેશ મેળવ્યો છે અને યુએસ ઓપનની સેમિમાં પહોંચનાર લેટવિયાની પ્રથમ ખેલાડી બની ગઈ છે.